የታላቁ ህዳሴ ግድብ ግንባታ 48 በመቶ ደረሰ
የኢትዮጵያ ታላቁ ህዳሴ የኤሌክትሪክ ኃይል ማመንጫ ግድብ አጠቃላይ የግንባታ ሥራ 48 በመቶ መድረሱ ተገለጸ ።በምክትል ጠቅላይ ሚኒስትር ማዕረግ የኢኮኖሚ ክላስተር አስተባባሪና የመገናኛና ኢንፎርሜሽን ቴክኖሎጂ  ሚኒስትር ዶክተር ድብረ ጺዮን ገብረ ሚካኤል ግድቡን በጎበኙበት ወቅት እንደተገለጸው የግድቡ አጠቃላይ የኮንክሪት ሙሌትና የግንባታ ሥራ 48 በመቶ መድረሱንና ውሃውም ወደ ዋናው የግድቡ አካል በመግባቱ ግንባታው ወሳኝ ምዕራፍ ላይ እንደሚገኝ ተመልክቷል ።በኢትዮጵያ የብረታ ብረትና ኢንጂነሪንግ ኮርፖሬሽን አማካኝነት የሚከናወነው የግድቡ የውሃ ማስተላላፊያ መስመር ግንባታ በመጠናቀቅ ላይ እንደሚገኝ የጠቆሙት ዶክተር ደብረጽዮን የግድቡ የአርማታ ሙሌት ቁመት  ሰባ ሜትር መድረሱን ገልጸዋል ።የታላቁ ህዳሴ ግድብ በመንግሥትና በህዝብ ትብብር በመገንባት ላይ የሚገኝ ፕሮጀክት መሆኑን  የገለጹት ዶክተር ደብረጽዮን መንግሥት የቅርብ ክትትልና ድጋፍ በማድረግ በተያዘለት የግንባታ ጊዜ ለማጠናቀቅ ጥረት እያደረገ መሆኑን አስረድተዋል ።ህብረተሰቡ ለግድቡ የሚያደርገውን ድጋፍ የሚያስደንቅ ትግባር እንደሆነ የጠቀሱት ዶክተር ደብረጽዮን  በአጠቃላይ እስካሁን ድረስ 48 ቢሊዮን ብር ወጪ መደረጉንና የግድቡ የግንባታ ሥራው ምንም አይነት  የውጭ ምንዛሪ  እጥረት እንደማያጋጥመው አያይዘው አመልክተዋል ።የታላቁ ህዳሴ ግድብ በአጠቃላይ 16 የኃይል ማመንጫ ተርባይኖች እንደሚገጠሙለትና  ተርባይን ዘጠኝና አሥር  በቅድሚያ  የኤሌክትሪክ ኃይል ማመንጨት እንደሚጀምሩ ዶክተር ደብረጽዮን አክለው ገልጸዋል ።ኢትዮጵያ የታላቁ ህዳሴ ግድብ ሲጠናቀቅ  ከአባይ ተፋሰስ አገራት ጋር በመመካካር ፍትሃዊ  ውሃ  ተጠቃሚነትን መርህ ባረጋገጠ መልኩ  የግድቡ  ውሃ መያዝ እንደሚጀምር ተመልክቷል ።በመጨረሻም  መላው የአገሪቱ ሕዝብ የታላቁ ህዳሴ ግድብ የግንባታ ሥራ እስኪጠናቀቅ ድረስ እያደረገ ያለውን ድጋፍ አጠናክሮ እንዲቀጥል  ዶክተር ደብረ ጽዮን ጥሪ አቅርበዋል ።